เคทีซีปูพรมขายคะแนนสะสม
“เคทีซี” ชูจุดขายคะแนนสะสมล่อใจลูกค้า กระตุ้นยอดใช้จ่ายไตรมาสสุดท้ายโตเพิ่ม คาดทั้งปียอดใช้จ่ายผ่านบัตรแตะ 1.1 แสนล้านบาท
26 ต.ค. 2555

“เคทีซี” ชูจุดขายคะแนนสะสมล่อใจลูกค้า กระตุ้นยอดใช้จ่ายไตรมาสสุดท้ายโตเพิ่ม คาดทั้งปียอดใช้จ่ายผ่านบัตรแตะ 1.1 แสนล้านบาท
นายปิยศักดิ์ เตชะเสน รองประธานเจ้าหน้าที่บริหารอาวุโส กลุ่มงานผลิตภัณฑ์และช่องทางการจัดจำหน่าย บริษัท บัตรกรุงไทย (เคทีซี) กล่าวว่า กลยุทธ์การตลาดของบริษัทจากนี้จะเน้นใช้จุดแข็งจากการมีฐานคะแนนสะสมรวมกว่า 1.3 หมื่นล้านบาท และการมีพันธมิตรร้านค้ากว่า 100 ราย รวม 2,000 สาขา โดยจะเร่งทำพันธมิตรกับร้านค้าเพิ่มขึ้น เพื่อกระตุ้นยอดใช้จ่ายผ่านบัตรในช่วงไตรมาสสุดท้ายให้เติบโตสูงขึ้นจากปกติ 20-30% หรือ 1 หมื่นล้านบาท 
“ปีนี้เราล้างขาดทุนสะสมได้เร็วกว่าที่คิดและบริหารต้นทุนได้ดี ทำให้สามารถกลับมาลุยทำการตลาดได้อีกครั้ง โดยจะชูกลยุทธ์ด้านคะแนนสะสมเป็นจุดขาย ผ่านฐานบัตรกว่า 1.6 ล้านใบ ซึ่งคาดว่าจะทำให้บริษัทมียอดใช้จ่ายผ่านบัตรรวมในปีนี้เพิ่มขึ้นเป็น 1.1 แสนล้านบาท จากเดิมที่คาดว่าจะอยู่ที่ 1 แสนล้านบาท” นายปิยศักดิ์ กล่าว
ล่าสุด บริษัทได้ใช้งบประมาณจำนวน 20 ล้านบาท เปิดตัวแคมเปญ “มหัศจรรย์แห่งทองกับเคทีซี” ให้ลูกค้าได้ลุ้นรางวัลทองคำ 266 รางวัล มูลค่ารวม 10 ล้านบาท 
สำหรับแคมเปญการตลาดในระยะต่อไป บริษัทมีแผนจะเน้นไปที่กลุ่มลูกค้าที่มีการใช้จ่ายออนไลน์ให้มีการจับจ่ายผ่านบัตรเพิ่มขึ้น ตามที่มีแนวโน้มการเติบโตของการใช้สมาร์ตโฟนในไทย และการให้บริการเครือข่าย 3จี ที่น่าจะเป็นรูปธรรมในเร็วๆ นี้